79. schôdza NR SR - 3.deň - B. popoludní
Dátum: 2022-12-12
Poslanec: Kočiš, Eduard (-)
Druh vystúpenia: Vystúpenie v rozprave

72. Veľmi pekne ďakujem. Pán predsedajúci, vážené kolegyne, vážení kolegovia, milý pán minister, ako jediný člen vlády vitajte! (Reakcie z pléna.) Aj pani ministerka. Ospravedlňujem sa, nevšimol som si vás. Čiže sme radi, že aj členovia vlády dorazili na túto mimoriadnu schôdzu, ktorá je o odvolávaní predsedu vlády, čiže celej vlády. Vážené kolegyne, vážení kolegovia, to, že opozícia má legitímne právo odvolávať ako aj člena vlády, ako aj predsedu vlády a tým celú vládu, nie je nič výnimočné a nie je nič, čo by sa už niekedy v minulosti nestalo alebo neodohrávalo. Vládni poslanci, teraz dva-tri dni počas posledných rozpráv častokrát apelovali na citlivú saskársku dušu, aby si premysleli svoje konanie, pretože svojím neuváženým konaním uvádzajú Slovensko do nejakého budúceho marazmu a do spôsobu vládnutia, o ktorom ešte zatiaľ niekto nič nevie, pretože vraj máme alebo máte nejaký spoločný plán A, ktorým je povalenie a odvolenie celej vlády na čele s Eduardom Hegerom, ale zároveň nemáme plán B a to, akým spôsobom sa bude vyvíjať fungovanie štátu. Čiže vláda v demisii, to znamená plán B. Čiže žiadne zastrašovanie tým, že nebudú v dostatočnej miere valorizované dôchodky, že nebudú dávané príplatky zdravotníkom, sociálnym pracovníkom, učiteľom, zamestnancom štátnej a verejnej správy, jednoducho nie je pravda a je to klamstvo, lebo to všetko pôjde podľa automatu. Vládni poslanci teraz plačú a doslova sa boja, že skončia mimo týchto parlamentných lavíc, ale keďže toto kreslo, na ktorom sedíte, máte iba prepožičané, nemáte ho v dlhodobom vlastníctve, tak jednoducho nemáte sa čoho báť. Mali ste dva a pol roka na to, aby ste občanom Slovenskej republiky ukázali, že viete vládnuť, ste kompetentní, ste schopní a viete Slovensko posunúť niekam inam. Jednoducho ste slušní, iní, nekradnete, tak mali by byť za vami aj nejaké patričné výsledky, no, žiaľ, nie sú. Jednoducho aj Napoleon pri Waterloo dostal veľmi nepeknú porážku od všetkých možných spojencov alebo nespojencov a toto isté sa podarilo aj vám. Jednoducho svojou nekompetentnosťou a lajdáckosťou voči celej Slovenskej republike ste dokázali jediné, spojili ste možno až nespojiteľné, to znamená, že celú opozíciu, ktorá naozaj nemá niekedy nejaké príliš hodnotové alebo zloženie, ktoré by ich alebo nás nejako spájalo, jednoducho dokázali ste to, že sme sa dokázali spojiť a všetci teraz ťaháme za jeden koniec toho povrazu, aj keď naše zámery sú úplne iné. Naším zámerom ako poslancov hnutia REPUBLIKA je povaliť túto vládu na základe toho, pretože chceme a potrebujeme predčasné voľby, nakoľko Slovensko musí byť vytiahnuté z tohto nešťastného konceptu, ktorý bábková vláda Eduarda Hegera nastavila, kdežto kolegom zo SaS ide úplne o niečo iné, ktorí bojujú o holé prežitie na nejakej liberálnej scéne, pretože sa formujú iné subjekty, ktoré ich bezprostredne ohrozujú. Čiže ich hlavným zámerom je to, aby nedovolili naťahovať tento marazmus nejako veľmi dlho, pretože tieto subjekty by vedeli zosilnieť, ale predčasnými voľbami a skorším termínom volieb tento subjekt nestihne byť možno ani zaregistrovaný, možno sa ani sformovať a odstráni sa ich nejaká blízka konkurencia. Atómovky, ktoré spôsobili rozkol v tejto vládnej koalícii, neboli to len atómovky Igora Matoviča, ale každý jeden minister, ktorý bol poverený funkciou alebo vedením nejakého ministerstva, má svoj podiel viny na takomto marazme, ktorý tuná zavládol, a tieto chyby, ktoré si tu navzájom teraz vykrikujete už tretí deň, naozaj poukazujú iba na to, že tie vaše vnútrovzťahy boli veľmi komplikované (ruch v sále a zaznievanie gongu), a táto komplikácia vyústila až do odchodu jedného z najsilnejších partnerov do opozičných, ak sú teda naozaj v opozičných laviciach. Rozprávali ste stále dookola o nejakej uskutočniteľnosti, ale tu sa deje práve opak. Jednoducho tvrdíte, že ak padne táto vláda, tak na Slovensku žijú jednoduchí, chudobní občania, ktorým jednoducho tát... tento pád vlády spôsobí to, že budú uvrhnutí pred vianočnými sviatkami do nejakej beznádeje alebo do nejakého stavu, z ktorého sa nebudú vedieť pohnúť ďalej. Ja si však myslím, že občania Slovenskej republiky už dva a pol roka fungujú v nejakom stave, z ktorého sa nevedia pohnúť ďalej, a nevedia, čo ďalej. Tvrdili ste, vážení kolegovia z vládnej koalície, že ste protikorupční, ste prozápadní, proukrajinskí, proeurópski, prosociálni, neviem pro akí, ale hlavne bojujete proti tomu zlému SMER-u, proti tej hroznej Republike, ktorí rastú, a podľa všetkého, podľa vašich vyjadrení budú súčasťou budúcej vládnej koalície. No ja som presvedčený, že tomu naozaj tak bude a vaše nie obavy, ale jednoducho vôľa ľudí, ktorí rozhodnú v parlamentných voľbách, podotýkam, slobodných a demokratických, o tom, ako bude vyzerať budúca vláda, vám to jasne spočítajú a strany vládnej koalície budú mať obrovský problém si nejakým spôsobom uzurpovať podiel na politickej moci. Korupcia na ministerstve vnútra, ministerstve obrany a na ministerstve zdravotníctva počas celého pôsobenia vlády či už Igora Matoviča, alebo jeho súputnika Eduarda Hegera, je tak badateľná a tak zrejmá, že z tejto korupcie sa naozaj nemôžte vyviniť. To, že orgány činné v trestnom konaní zneužívajú svoje právomoci a veľmi zvláštne sa venujú iba opozičným politikom a prehliadajú korupčné správanie koaličných politikov alebo možno aj ministrov, je veľmi také zvláštne a do očí bijúce. A najviac to vieme posúdiť alebo prezentovať na tom, že naozaj likvidácia opozičných politikov alebo čelných predstaviteľov opozičných strán sa tu naozaj deje. Môžte sa zahŕňať nejakým zvláštnym spôsobom, ktorý nazývate, že rozviazali sme orgánom činným v trestnom konaní ruky. Nie kolegyne a kolegovia, vy ste nerozviazali ruky, vy ste jednoducho skorumpovali a spolitizovali políciu, spolitizovali ste prokuratúru, spolitizovali ste súdy. To, že ste chceli vy dať na trestné stíhanie lídra opozície, je len jasným znakom a príznakom toho, čomu sa hovorí strach o svoju budúcnosť alebo strach o svoje budúce postavenie v tejto spoločnosti. Jednoducho zistili ste po hádkach vo vládnej koalícii, že s Igorom Matovičom sa vládnuť nedá, zisťujú to čelní predstavitelia subjektov, ktoré teraz v Národnej rade sú, ale zisťujú to aj čelní predstavitelia subjektov, ktoré v Národnej rade sa momentálne nenachádzajú. Tento človiečik, tento predseda tejto pseudostraničky jednoducho už odsúdený na politický neúspech a do budúcich parlamentných volieb, či budú v riadnom termíne alebo či budú v predčasnom termíne, jednoducho s ním už nikto nemôže relevantne počítať, pretože dať sa dokopy s takýmto človekom je jednoducho úplne nemožné. Zhrňme si to v podstate do nejakého krátkeho celku, ktorý môžme zhodnotiť už len asi jednou jedinou vetou, to znamená SaS, aj keď je v pozícii, že zvolala túto mimoriadnu schôdzu na odvolanie vlády, chce jednoducho iba prežiť na politickej scéne a ostatným vládnym subjektom táto situácia nevyhovuje. To, že opozícia si toto právo na odvolávanie vlády bude uzurpovať, je jednoducho jej právom, je jednoducho povinnosťou a pevne verím, že zajtra nadíde ten deň, kedy plénum Národnej rady Slovenskej republiky počtom poslancov minimálne 76 odvolá Eduarda Hegera z postu predsedu vlády a tým pádom celú vládu. Ďakujem veľmi pekne.